SKRIFTLIG FORESPØRGSEL P-2487/01

af Pere Esteve (ELDR) til Kommissionen

(5. september 2001)

Om: Påbegyndelse af arbejderne i forbindelse med rensningsanlægget i Sant Jordi

I februar i år rettede jeg skriftlig forespørgsel E-0470/01(1) til Kommissionen om en eventuel ulovlig opførelse af et projekt om opførelse af et rensningsanlæg i Sant Jordi på Mallorca.

Kommissionen, som ikke dengang havde kendskab til forholdet, svarede, at den havde henvendt sig til de spanske myndigheder for at indhente oplysninger om gennemførelsen af direktiverne 85/337/EØF(2) og 97/11/EF(3). Åbenbart var den påtænkte placering ikke i overensstemmelse med direktiverne.

Der skal mindes om, at gennemførelsen af projektet andrager omkring 5 mia. pesetas, hvoraf 85 % forventes at blive ydet af EU i form af tilskud.

Torsdag den 30. august bekræftede den spanske miljøminister, at det var planen at påbegynde arbejdet i forbindelse med opførelse af rensningsanlægget i oktober. Ministeren forsikrede med hensyn til den angiveligt ulovlige placering af anlægget, at Bruxelles anså rensningsanlæggets opførelse for gennemførlig.

Hvad var resultatet af Kommissionens henvendelse til de spanske myndigheder?

Kan Kommissionen svare på, om Kommissionen uden forbehold har godkendt projektet? Anser Kommissionen i bekræftende fald finansieringen for korrekt, når det fortsat undersøges, om placeringen af anlægget er ulovlig, og når sagen er blevet godkendt til behandling i Europa-Parlamentets Udvalg for Andragender?

Den 5. april oplyste miljøministeren over for den sammenslutning, der er blevet stiftet som protest mod projektet, at fristen for at få støtte fra EU udløb i juli 2001. Nu forlyder det fra Madrid, at fristen er oktober, og at der desuden er tale om en fleksibel frist. Hvilken frist gælder der reelt, for at miljøministeriet ikke skal gå glip af støtte til projektet?

(1) EFT C 261 E af 18.9.2001, s. 122.

(2) EFT L 175 af 5.7.1985, s. 40.

(3) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(11. oktober 2001)

Som allerede anført i svaret på skriftlig forespørgsel E-470/01(1), som det ærede medlem henviser til, har Kommissionen anmodet de spanske myndigheder om oplysninger om anvendelsen af Fællesskabets miljølovgivning i det foreliggende tilfælde. Kommissionen har allerede modtaget svar fra de spanske myndigheder og har underkastet dette en analyse.

Det må først og fremmest bemærkes, at det område, hvor rensningsanlægget for byspildevand skulle anlægges, af de spanske myndigheder ikke er udlagt som særligt fuglebeskyttelsesområde i medfør af Rådets direktiv 79/409/EØF af 2. april 1979 om beskyttelse af vilde fugle(2). Desuden har de spanske myndigheder heller ikke udpeget området til optagelse på den nationale liste over lokaliteter af fællesskabsbetydning, der kan medtages i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3). Fra et naturbevaringssynspunkt sorterer denne sag derfor udelukkende under de spanske myndigheder.

Eftersom der er tale om forpligtelser i medfør af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, bedes det ærede medlem henholde sig til besvarelsen af den foregående skriftlige forespørgsel.

Det må påpeges, at Rådets direktiv 97/11/EF af 3. marts 1997 om ændring af direktiv 85/337/EØF ikke finder anvendelse i det foreliggende tilfælde på grund af datoen for anmodningen om tilladelse til det pågældende projekt.

Projekter i form af spildevandsrensningsanlæg er opført i bilag II til direktiv 85/337/EØF. I henhold til artikel 4, stk. 2, i dette direktiv skal alle projekter, der henhører under bilag II, gøres til genstand for en evaluering, når den pågældende medlemsstat skønner, at deres særlige kendetegn måtte kræve dette. De spanske myndigheder oplyser, at det spanske miljøministerium efter at have gennemgået dette projekt i alle enkeltheder ikke har anset det for nødvendigt at gøre det til genstand for en formel miljøvurdering (VVM-undersøgelse).

Hvorom alting er, oplyser de spanske myndigheder, at projektet er blevet forelagt til offentlig høring og at dets miljøvirkninger er blevet vurderet. De bemærker, at dette projekt er af stor betydning for byen Palma de Mallorca og at rensningsanlægget vil gøre det muligt at efterkomme de forpligtelser, der følger af Rådets direktiv 91/271/EØF af 21. maj 1991 om rensning af byspildevand(4).

Kommissionen har ikke ud fra sin analyse af denne sag kunnet slutte, at der er tale om en overtrædelse af fællesskabsretten på miljøområdet.

Det rensningsanlæg for byspildevand, der planlægges anlagt i området Prat de Sant Jordi, henhørende til Palma de Mallorca, medfinansieres af Samhørighedsfonden(5). Ud af de samlede støtteberettigede omkostninger anslået til i alt 22,451 millioner EUR beløber den samlede fællesskabsstøtte sig til 19,083 millioner EUR, svarende til 85 %.

Udgifterne, herunder navnlig i forbindelse med forundersøgelserne og de vigtigste bygge- og anlægsarbejder, skal være afholdt mellem den 28. juli 1998 og den 30. december 2003.

Hvad angår gennemførelsesperioden for de nævnte investeringer, kan Kommissionen i givet fald udsætte den anførte slutdato, såfremt medlemsstaten forelægger gyldig begrundelse herfor inden datoen for arbejdets afslutning.

(1) EFT C 261 E af 18.9.2001.

(2) EFT L 103 af 25.4.1979.

(3) EFT L 206 af 22.7.1992.

(4) EFT L 135 af 30.5.1991.

(5) Beslutning C (1999) 2379 af 26. juli 1999.